Svend Heiselberg (V), 1999-04-28:
Venstre har den opfattelse, at vi i Danmark skal have en veludbygget og velfungerende trafikstruktur, og hertil hører naturligvis en udbygget kollektiv trafik.
Vi har dog ikke den samme skråsikre opfattelse, som trafikministeren giver udtryk for: at kollektiv trafik er løsningen på alle vores trafikproblemer.
For Venstre skal den kollektive trafik være et attraktivt tilbud, ligeledes skal der være attraktive forhold, så man kan være selvtransporterende, og Venstre ønsker ikke at lægge yderligere hindringer i vejen for privatbilismen.
Vi har den opfattelse, at for at få flere passagerer over i den kollektive trafik skal der være konkurrence mellem offentlige og private.
Vi har også den opfattelse, at private transportselskaber kan være med til at begrænse offentlige investeringer, og her har jeg svært ved at forstå, at trafikministeren modsætter sig det, at kun et begrænset antal konkurrenter må komme ind på transportmarkedet, jævnfør busloven.
Vi ved det ikke, siger ministeren, det vil måske skade DSB, hvis vi åbner for mere konkurrence, og den indstilling gør vel, at vi ikke får vedtaget en buslov.
Ministerens aggressioner over for private trafikselskaber ses jo af, at kun passagerer, der benytter offentlige transportmuligheder, kan få glæde af den særlige 10-procents-rabatordning, som er indført, hvilket formentlig
er i strid med EU's konkurrenceregler, men det vender vi så senere tilbage til.
Oprigtig talt så ved vi jo ikke, hvad ministeren vil og kan gøre for den kollektive trafik, for ud over tre tog til Nærumbanerne og en aftale med venstrefløjen om ringbaner
omkring København og om nogle vandbusser, så har ministeren jo ikke formået at komme igennem med nogen større forslag.
Ikke engang det forslag til et nyt jernbanespor mellem København og Ringsted, som ministeren har foreslået, kan hendes parti stå samlet om.
Vi står i den helt specielle situation, at DSB ikke engang har en rammeaftale - den skulle jo have været vedtaget inden finanslovaftalen for 1999 - og privatbanerne kører nu på deres 3. år uden rammeaftale.
Hvordan skulle de kunne tilrettelægge fremtiden?
Hvad sker der med de store planer herom i Jylland?
Jeg synes, at vi med rette kan spørge, om danskerne får nok for de 5 milliarder offentlige kroner, som vi hvert år gennem tilskud bruger til den kollektive trafik.
Og jeg forstår godt, hvis de i Finansministeriet for tiden tager en dyb indånding, når det drejer sig om nye bevillinger til den kollektive trafik.
Jeg beklager, men jeg føler, at det er nødvendigt, at jeg taler med kritisk røst, og det hænger sammen med, at ministeren mangler politisk overblik.
Ministeren vil helst arbejde sammen med venstrefløjen, men skal der skaffes bevillinger, er det de borgerlige, der skal lægge stemmer til, og det ved de godt i Finansministeriet, og de ved også, at vi ikke leverer stemmer til en hvilken som helst oppustet ballon.
Venstre har, som jeg indledte med at sige, været med i alle de store trafikplaner, men vi skal jo videre, kære minister, og det kommer vi ikke ved at aflevere ganske vist velskrevne rapporter.
Ministerens aggressioner over for privatbilismen forstår vi ikke.
Privatbilismen betaler årligt ca. 36 mia. kr. i forskellige skatter og afgifter, og de skal hele tiden trues med nye afgifter med henvisning til, at bilisterne i stedet for at tage bilen bare kan tage tog eller busser.
Den køber vi ikke, minister, ligesom vi heller ikke vil ligge under for det oppustede miljøhysteri.
Venstre ønsker attraktive kollektive trafiktilbud, men det skal efter vores mening ikke ske på bilisternes bekostning.
Vi har brug for gode tog, gode busser.
Vi har brug for holdbare transportplaner.
Vi skal være åbne over for konkurrence.
Vores opfattelse er, at DSB skal koncentrere sig mere om at transportere passagerer og mindre om den underskudsgivende godstransport.
I øvrigt vil jeg gerne sige, at DSB har udviklet sig til det bedre, og det viser sig jo også ved, at flere og flere fravælger fly til fordel for DSB.